  Виталий Пронин Кун Думаысь депутат, Россиысь Этнологъёслэн но антропологъёслэн ассоциациенызы, Историяя, кылъя но литературая Удмурт институтысь наукая кивалтӥсь Алексей Загребин.Вуоно арняе, 3-тӥ-6-тӥ пӧсьтолэзе, Иже вуозы дуннеысь но Россиысь валтӥсь этнологъёс но антропологъёс. Татын ортчоз 12-тӥез конгрессы. Кыӵе ужпумъёс отын ӝутэмын луозы но малы Иж этнографилэн шоркарез луэ? Та сярысь вера Кун Думаысь депутат, Россиысь Этнологъёслэн но антропологъёслэн ассоциациенызы, Историяя, кылъя но литературая Удмурт институтысь наукая кивалтӥсь Алексей Загребин.- Улонын кыӵе инты басьтэ Россиысь Этнологъёслэн но антропологъёслэн ассоциацизы?- Этнологъёслэн но антропологъёслэн ассоциацизы кылдӥз 90-тӥ аръёсы. Совето Союз куашказ но, гуманитарной наука мур гуэ усиз. Уго марксизм шӧмо наукаез лыдэ басьтэмысь дугдӥзы. Та гуысь потыны амал утчаны кутскизы пӧртэм тодосчиос: историкъёс, филологъёс, этнографъёс... Валамон, котькудӥзлэн аслаз малпанэз. Соин ик  кулэ луиз инты, кытын луысал та малпанъёс пумысен ӟырдыт вераськонъёс ӝутыны, юанъёсты сэрттыны-пертчыны. Озьы кылдӥз Россиысь Этнологъёслэн но антропологъёслэн огазеяськонзы. 2 арлы огпол тодосчиос конгрессэ люкаськылыны кутскизы.Со огазея  пӧртэм удысъёсын ужась адямиосты: осконэн герӟаськем юанъёсыз, калык кусыпъёсыз эскерисьёсты, тодосчиосты, кунэн кивалтӥсьёсты.- Туэ тодосчиос 12-тӥзэ люкаськозы ни. Шуиськоды: Иж - со этнографъёслэн шоркарзы.- Кылемез конгресс ортчиз Екатеринбургын. Отын Россиысь этнологъёс но антропологъёс огазеяськонэнызы кивалтӥсе монэ бырйизы. Соку ик ас вылам басьтӥ вуоно конгрессэз радъянэз, калыкез ќти Иже.Удмуртиын уло трос калыкъёс, пушъё трос культураос. Шаерысьтымы Йӧскалык политикая министерство быгатыса радъя калык кусыпъёсты. Со сяна, милям азинске туж кужмо этнографической школа, та дырлы солэн вань ини аслаз сям-йылолъёсыз. Та школаез кылдытӥз тодосчи Владимир Владыкин. Вераны кулэ, ваньмы ми, этнографъёс, пӧртэм ведомствоосын кивалтӥсьёс, Йӧскалык политикая министерствоын ужасьёс, Владимир Емельянович  бордысь потэмын.Элькунамы этнографической эскеронъёс вор-дӥськизы ни 19-тӥ дауре. Соку нырысетӥосыз пӧлысь удмурт тодосчи Г. Верещагин гожтӥз аслэсьтыз тодмо ужъёссэ - «Вотяки Сосновского края», «Вотяки Сарапульского уезда Вятской губернии». Соин ик кемалась дыръёсысен Удмуртия этнологъёс но антропологъёс понна тунсыко шаер луэ.- Али калык вераськыны кутскиз Россиысь нация сярысь законопроект пумысен. Тросэз уг валало, малы со кулэ. - Валаны кулэ: вань-а политической нация, яке нация - со ас кылыныз, культураеныз калык гинэ. Мон понна нация - со политической валатон, нацие адямиосты огазея кун. Кылсярысь, французъёсты веракумы, ми лыдэ басьтӥськомы Франциын улӥсь адямиосты, тодӥськом ке но, пӧлазы Тунисысь но, Алжирысь но, Россиысь но лыктэмъёс вань шуыса. Котькуд нация пушкын вань пӧртэм калыкъёс, соослэн асьсэлэн улонзы, культуразы, кылзы, дунневаланзы. Ваньзы соос бадӟым политической нацилэн люкетъёсыз луо. Адямиос тае мед валалозы шуыса, кӧня ке дыр ортчыны кулэ. Али вакытэз вуэмын ӧвӧл на. Этнологъёслэн но антропологъёслэн 11-тӥ съездзы ортчиз Екатеринбургын.- Антропологъёслэн но этнологъёслэн ужъёссы кулэ государстволы но. - Кун кивалтэт сюлмаське, калыкъёс, адямиос куспын керетонъёс, ваче вуонъёс медаз луэ шуыса. Этнологъёслэн но антропологъёслэн огазеяськонзы солы кенешчи луэ. Уго тодосчиос ялан эскеронъёс орчытъяло: кыӵе висьытӥсь юанъёссы вань адямиослэн, калыкъёслэн. Кытын калык кусыпъёс ӟырданы кутско, нош кытын улон вольыт мынэ. Историяя, кылъя но литературая Удмурт институт бордын ужа югдурез эскеронъя центр.Юанъёсты сэрттыны-пертчыны кулэ кылдыкузы ик. Беромыны кышкыт. Калык кусыпъёсын герӟаськем юанъёсты, котыр ласянь эскерыса, тупен-тупен малпаськыса сэрттоно-пертчоно, малы ке шуоно, одӥгъёсызлы умой лэсьтыса, мукетъёссэ ӝоже уськытыны кема ӧвӧл.Бадӟым воштӥськонъёс вакытэ, куке калыкъёс сурасько, кылъёс быро, ми вераськом: дуннеын уло пӧртэм калыкъёс, сям-йылолъёс, соосты ми улон пыр поттыны но нылпиосмылы, нунокъёсмылы кельтыны кулэ. Кызьы милемлы инты шедьтоно та бадӟым дуннеын, асьмемыз, культурамес, кылмес ыштытэк. Соин валче туала адями но кызьы луоно? Этнология но антропология юн герӟаськемын. Антропологъёс эскеро адямиез, солэсь мугорзэ но лулзэ. Кызьы адями тупа мукет адямиосын.Кыӵе ужпумъёсын выро али этнологъёс? Кылсярысь, лымшор гурезьёсын улӥсь калыкъёс куспын ваче вуылонъёсты, Шор Азиысь югдурез ялан эскероно луэ. Мукетыз бадӟым ужпум - со миграция. Удмуртиын та югдур сокем уг шӧдӥськы ке, Москваетӥ, Екатеринбургетӥ но мукет бадӟым каръёстӥ ортчим ке, адӟом: макем пӧртэм калыкъёс  поръяло ульчаостӥ. Кызьы калыкъёс одӥг городын, кунын тупаса улыны кулэ? Кызьы милемлы, та музъем вылын дауръёсын улэм калыклы, кусып тупатоно толон гинэ дорамы выжыяськем адямиосын? Кызьы ог-огдэ валано? Огласянь, мурт бакчае аслад куронъёсыныд уд пыры, мукет ласянь, куноосты уд улля.Шӧдӥськом, дуннеын калык кусыпъёс сокем юнэсь ӧвӧл. Одӥг шонертэм вамыш - тылпу потоз. Соин ик ми дышетскиськом кунгож сьӧрысь но этнологъёслэсь. Конгрессэз докладъёсынызы усьтозы Америкаысь тодосчи Дуайт Рит, со вералоз Америкалэн та пумысен вормонъёсыз сярысь, Венгриысь профессор Золтан Надь - таиз тодэ, огласянь, Европаысь но югдурез, мукет ласянь, вала фин-угор калыкъёсты но. Оглом верано ке, конгрессэ пыриськозы 37 странаосысь 700-лэсь уно тодосчиос - мылкыд кариз вал ог 1 сюрс 500 адями.- Шаерамы этногурт кылдон сярысь но верасько...- Со возьматэ, ми элькун кивалтэтэн одӥг сюрестӥ мынӥськом шуыса.* * *Этнологъёслэсь но антропологъёслэсь конгрессэс радъяло Россиысь Этнологъёслэн но антропологъёслэн ассоциацизы, Москваысь Н. Миклухо-Маклай нимо этнологияя но антропологияя институт, Историяя, кылъя но литературая Удмурт институт.Шаерамы вуозы Нациосын ужанъя федерал агентствоысь, Наукаен вырись огазеяськонъёслэн федерал агентствозы, Москваысь тодмо адямиос: политика наукаосъя доктор Владимир Зорин, академик Валерий Тишков но мукетъёсыз.4 нунал ӵоже ужалозы 52 секциос. Тодосчиосты кылзыны луоз Историяя, кылъя но литературая Удмурт институтын, Удмурт кун университетын, М. Калашниковлэн музеяз, К. Герд нимо музейын, «Лудорвай» музей-заповедникын. Юанъёс пӧртэмесь: политикаысен кутскыса эмъяськонозь.Кыӵе инты басьтэ антропологъёслэн но этнологъёслэн ужзы? Та юан конгрессын валтӥсез луоз. Зэм но, соослэн нуналысь нуналэ тыршемзы, оло, уг но адӟиськы. Но ми валаськом: калыкъёс ваче уг вуо ке, культуразэс, кылзэс утьыны но азинтыны быгато ке, озьыен, ужзэс умой быдэсто. Мария Векшина   Теги: антропология  